

LATVIJAS REPUBLIKA KRĀSLAVAS NOVADS

# KRĀSLAVAS NOVADA PAŠVALDĪBA

Reģ. Nr. 90001267487

Rīgas iela 51, Krāslava, Krāslavas nov., LV-5601. Tālrunis +371 65624383, fakss +37165681772., e-pasts: dome@kraslava.lv

Krāslavā

Datums skatāms laika zīmogā Nr. 3.15/784

Uz 24.03.2022. Nr.35-8/5

Latvijas Universitātes Bioloģijas institūtam

***Par atzinuma sniegšanu par***

***AAA “Augšdaugava” dabas aizsardzības plānu***

2022.gada 21.aprīlī notika Krāslavas novada pašvaldības domes Plānošanas un infrastruktūras komitejas sēdē, kurā tika skatīts jautājums par AAA “Augšdaugava” dabas aizsardzības plānu. Sēdē piedalījās Krāslavas novada pašvaldības domes deputāti un aizsargājamo ainavu apvidus “Augšdaugava” teritorijā esošo zemju īpašnieki, uzņēmēji, kuri izteica savu viedokli par Dabas aizsardzības pārvaldes uzdevumā Latvijas Universitātes Bioloģijas institūta izstrādāto dabas aizsardzības plānu aizsargājamo ainavu apvidum „Augšdaugava”.

Uzklausot deputātu un vietējo iedzīvotāju, uzņēmēju viedokļus un iebildumus, vēršam uzmanību uz to, ka saskaņā ar likuma “Par īpaši aizsargājamām dabas teritorijām” 18.pantu dabas aizsardzības plānu izstrādā, lai **saskaņotu** **dabas aizsardzības,** **dabas resursu izmantošanas un reģiona ilgtspējīgas attīstības intereses**, nodrošinot teritorijas dabas vērtību saglabāšanu, kā arī lai nodrošinātu labvēlīgu aizsardzības statusu tām īpaši aizsargājamām sugām un īpaši aizsargājamiem biotopiem, kuru aizsardzības nolūkā šī teritorija ir izveidota vai tiek veidota, fiziskā vai juridiskā persona var izstrādāt aizsargājamās teritorijas dabas aizsardzības plānu. Ņemot vērā vietējo iedzīvotāju, uzņēmēju un zemnieku viedokli, kuri neatbalsta dabas aizsardzības plāna esošo redakciju, Krāslavas novada pašvaldības domes Plānošanas un infrastruktūras komitejas deputātu ieskatā piedāvātais dabas aizsardzības plāns nenodrošina reģiona sociālekonomisko attīstību un vides aizsardzības interešu sabalansēšanu.

Vēlamies uzsvērt, ka Krāslavas novada pašvaldības teritorijā, kur atrodas aizsargājamais ainavu apvidus “Augšdaugava” jau vairākus gadus veiksmīgi tiek ievērotas un izpildītas 2010.gada 16.marta Ministru kabineta noteikumos Nr.264 “Īpaši aizsargājamo dabas teritoriju vispārējie aizsardzības un izmantošanas noteikumi” noteiktās prasības un ierobežojumi, kā arī atsevišķās teritorijās, kur ir mikroliegumi tiek ievērotas 2012.gada 18.decembra Ministru kabineta noteikumos Nr.940 “Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” noteiktās stingrās prasības. Par šo noteikumu izpildi liecina fakts, ka plāna izstrādes gaitā ainavu apvidū konstatēti 28 Eiropas Savienības nozīmes biotopi, izcila floras un faunas dažādība, kam pamatā ir unikālā un nemainītā Daugavas senieleja ar palieni, terasēm un gravām, kā arī ainavu apvidū ietilpstošie ezeri, straujteču upītes un skujkoku un platlapju meži. Veiksmīga vietējo iedzīvotāju, uzņēmēju un zemkopju saimnieciskā darbība ir ļāvusi saglabāt dabas vērtības AAA “Augšdaugava” teritorijā, vienlaikus veicinot arī reģiona sociālekonomisko attīstību.

Saskaņā ar 2007.gada 9.oktobra Ministru kabineta noteikumu Nr.686 “Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību” 33.punktu pašvaldība sniedz atzinumu par izstrādāto plānu. Norādām, ka sniegt pozitīvu atzinumu par iesniegto aizsargājamo ainavu apvidus “Augšdaugava” dabas aizsardzības plāna redakciju Krāslavas novada pašvaldība var tikai tajā gadījumā, ja dabas aizsardzības plānā ietvertie ierobežojumi nav stingrāki kā šobrīd piemērojamie normatīvajos aktos noteiktie ierobežojumi.

Krāslavas novada pašvaldības domes

Plānošanas un infrastruktūras komitejas priekšsēdētājs Aleksandrs Jevtušoks

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU